## Pravilnik o sadržaju, obliku i načinu izdavanja služ­bene iskaznice i značke inspektora zaštite prirode

### NN 110/2005 (19.9.2005.), Pravilnik o sadržaju, obliku i načinu izdavanja služ­bene iskaznice i značke inspektora zaštite prirode

# MINISTARSTVO KULTURE

**2031**

Na temelju članka 177. stavka 5. Zakona o
zaštiti prirode (»Narodne novine«, broj 70/05) a u vezi s člankom 15. Zakona o
ustrojstvu i djelokrugu središnjih tijela državne uprave (»Narodne novine«,
broj 199/03, 30/04, 136/04 i 22/05) ministar kulture donosi

## PRAVILNIK

### O SADRŽAJU, OBLIKU I NAČINU IZDAVANJA SLUŽBENE ISKAZNICE I ZNAČKE INSPEKTORA ZAŠTITE PRIRODE

Članak 1.

Ovim Pravilnikom propisuje se obrazac iskaznice i
izgled značke koje nose inspektori zaštite prirode Ministarstva kulture, način
njihova izdavanja i zamjene te vođenje evidencije o izdanim i vraćenim
iskaznicama i značkama.

Članak 2.

Iskaznica inspektora zaštite prirode, odnosno
službenika Ministarstva kulture ovlaštenog za poslove inspekcije zaštite
prirode (u daljnjem tekstu: iskaznica) izrađena je kao plastična kartica
pravokutnog oblika, svijetlozelene boje, dimenzija 85 x 55 mm, na kojoj je
otisnut grb Republike Hrvatske i tekst: »Republika Hrvatska, Ministarstvo
kulture, Inspekcija zaštite prirode, službena iskaznica« te ime i prezime
inspektora zaštite prirode.

Značka inspektora zaštite prirode izrađena je od
metala, dimenzija 55 x 55 mm. Predstavlja znak zaštite prirode okruglog oblika,
obrubljen tankom linijom plave boje. U sredini znaka ucrtan je obris stabla
zelene boje na bijeloj podlozi obrubljen plavom bojom do horizontalno položene
linije obrisa vala plave boje. Iznad plavog obruba, od linije obrisa plavog
vala, u gornjem dijelu znaka kružno je ispisan tekst: »ZAŠTITA PRIRODE –
REPUBLIKA HRVATSKA«.

Inspektor zaštite prirode (u daljnjem tekstu:
inspektor), odnosno ovlašteni službenik za poslove inspekcije zaštite prirode
(u daljnjem tekstu: ovlašteni službenik) u obavljanju inspekcijskih poslova
nosi iskaznicu i značku u trodjelnom crnom kožnom
povezu na kojem je s prednje strane zlatnom bojom utisnut grb Republike
Hrvatske. Veličina svakog pregiba je 80 x 120 mm.

Iskaznica i značka se izdaju prema obrascima
koji su tiskani uz ovaj Pravilnik i čine njegov sastavni dio.

Članak 3.

Iskaznicu i značku inspektora i ovlaštenog
službenika izdaje Ministarstvo kulture.

Članak 4.

Iskaznica i značka smiju se koristiti samo u
okviru nadležnosti i ovlasti obavljanja poslova inspekcije zaštite prirode sukladno
Zakonu o zaštiti prirode.

Svaka zloporaba iskaznice i značke povlači
stegovnu i kaznenu odgovornost.

Iskaznicu i značku je zabranjeno davati drugim
osobama na korištenje.

Članak 5.

Inspektor, odnosno ovlašteni službenik kojem
prestane radni odnos u Ministarstvu kulture, koji bude suspendiran ili
razriješen dužnosti ili ovlasti inspektora, dužan je iskaznicu i značku predati
tajniku Ministarstva kulture.

Vraćena iskaznica i značka se poništavaju i
pohranjuju u Tajništvo Ministarstva kulture.

Članak 6.

Inspektoru odnosno ovlaštenom službeniku će se
privremeno oduzeti iskaznica i značka ako je protiv njega pokrenuta istraga ili
je podignuta optužnica, do okončanja postupka.

Članak 7.

Inspektor odnosno ovlašteni službenik koji
izgubi iskaznicu ili značku ili na drugi način ostane bez njih, dužan je o tome
bez odlaganja izvijestiti tajnika Ministarstva kulture.

Nova iskaznica može se izdati nakon što
izgubljena ili na drugi način nestala iskaznica bude oglašena nevažećom u
»Narodnim novinama«.

Članak 8.

O izdanim i vraćenim iskaznicama i značkama vodi
se evidencija u Tajništvu Ministarstva kulture.

Evidencija iz stavka 1. ovoga članka sadrži ime
i prezime inspektora odnosno ovlaštenog službenika kojem je izdana iskaznica i
značka, broj iskaznice i značke i evidencijski broj, datum izdavanja, datum
povratka odnosno poništenja iskaznice i značke, potpis inspektora odnosno
ovlaštenog službenika, potpis osobe koja vodi evidenciju, te odjeljak za
napomenu.

Članak 9.

Iskaznice izdane na temelju ranijih propisa zamijenit
će se iskaznicama prema ovom Pravilniku u roku od 30 dana od dana njegova
stupanja na snagu.

Članak 10.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 023-03/04-01-149

Urbroj: 532-03-3/3-04-02

Zagreb, 26. kolovoza 2005.

Ministar

**mr****. sc. Božo Biškupić**, v. r.

OBRAZAC SLUŽBENE ISKAZNICE I ZNAČKE INSPEKTORA
ZAŠTITE PRIRODE

![](dodatni/355092.gif)
![](dodatni/355093.gif)

Pravilnik, NN 110/2005-2031